Ľ. Jahnátek, minister hospodárstva SR: (2007-09-19):
Správa taktiež napĺňa uznesenie vlády Slovenskej republiky č. 637 z roku 2004, bod B.2. Správa zachytáva obdobie od 1. mája 2006 do 30. apríla 2007. Predkladaný materiál nadväzuje na správu o druhom roku členstva Slovenskej republiky v Európskej únii a v súvislosti s tým poskytuje súhrnné informácie o tom, ako sa členstvo Slovenskej republiky v Európskej únii celkovo odráža na dianí na Slovensku, čo sa týka politických, legislatívnych, hospodárskych a sociálnych aspektov. Materiál vznikol na základe podkladov vypracovaných jednotlivými ústrednými orgánmi štátnej správy, pričom možno oceniť, že niektoré rezorty formulovali závery a odporúčania, ktoré poukázali na silné a slabé stránky v danej oblasti. Tretí rok členstva Slovenskej republiky v Európskej únii sa niesol v znamení ekonomického rastu. Predovšetkým makroekonomické ukazovatele zaznamenávali pozitívny rast. Slovenská republika sa zaradila k najrýchlejšie rastúcim ekonomikám Európskej únie. Pribudli zahraničné investície, vyrástli nové podniky, vznikli nové pracovné miesta. V tomto čase sa Slovenská republika taktiež pripravuje na vstup do eurozóny, pričom Národný plán zavedenia eura je rámcovým dokumentom, o ktorý sa môžu oprieť všetky subjekty slovenskej ekonomiky a spoločnosti. V oblasti štrukturálnych fondov a Kohézneho fondu Európskej únie došlo k významnému pokroku v uzatváraní zmluvných záväzkov a čerpaní finančných prostriedkov týchto fondov, no napriek tomu Slovenská republika nebola ku koncu roka 2006 schopná vyčerpať v rámci troch programových dokumentov všetky pridelené finančné prostriedky. Jednou z priorít, ktorú presadzuje vláda Slovenskej republiky v týchto dňoch, je formovanie vedomostnej spoločnosti. Predovšetkým rast zamestnanosti posilnený daňovými stimulmi, opatrenia pre mobilitu pracovných síl, pokrok v reforme vysokoškolského vzdelávania, súbežne s novými opatreniami pre podporu využívania informačno-komunikačných technológií budú zárukou tohto cieľa, ktorý si Slovenská republika vytýčila. Oblasti výskumu, vývoja, inovácií a vzdelávania sú však práve tie, v ktorých ešte stále absentuje definovaná stratégia. Ďalšie úsilie bude potrebné venovať redukcii dlhodobej nezamestnanosti. Súhrnná správa zachytáva tretí rok členstva Slovenskej republiky v Európskej únii z pohľadu rôznych aspektov, vplyvov a dosahov tohto kroku. Správa je členená na kapitoly, pričom ich rozdelenie vychádza v prvom rade zo zaužívanej agendy v Európskej únii. Na záver mi dovoľte povedať niekoľko informácií, ktoré vyplynuli z prerokovávania materiálu v gestorskom výbore, Výbore Národnej rady pre európske záležitosti. Uvedomujem si, že nám naďalej pretrvávajú problémy obsadzovania slovenských nominantov na posty vyššieho a nižšieho manažmentu v administratíve Európskej únie a Európskej komisie. Naši nominanti a uchádzači zo Slovenskej republiky sú dobre pripravení, schopní zviesť súťaž o rôzne pozície, ale pravidlá sú často nastavené tak, že zvýhodňujú interných nominantov a nominantov bývalých 15 štátov pred jej rozšírením od 1. mája, resp. po 1. máji 2004. Riešime aj transpozičný deficit, ktorý bol po nástupe novej vlády doslovne hrozivý. Dnes sme sa dostali na tretie miesto v oblasti transpozičného deficitu. Pre gestorský výbor pripravujeme osobitnú správu o pôsobení nemeckého predsedníctva, ktoré predloží ministerstvo zahraničných vecí. Mnohými otázkami sa bude zaoberať Ministerská rada vlády pre záležitosti Európskej únie, kde sú pozvaní poslanci Európskeho parlamentu a poslanci Národnej rady z gestorského výboru. Rada sa uskutoční 1. októbra na Úrade vlády Slovenskej republiky. Ďakujem za pozornosť.